CELEX: 32015R1360
Language: bg
Date: 2015-08-04 00:00:00
Title: Регламент (ЕС) 2015/1360 на Съвета от 4 август 2015 година за изменение на Регламент (ЕС) № 407/2010 за създаване на европейски механизъм за финансово стабилизиране

7.8.2015   
            
            
               BG
            
            
               Официален вестник на Европейския съюз
            
            
               L 210/1
            
         РЕГЛАМЕНТ (ЕС) 2015/1360 НА СЪВЕТА
   от 4 август 2015 година
   за изменение на Регламент (ЕС) № 407/2010 за създаване на европейски механизъм за финансово стабилизиране
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 122, параграф 2 от него,
   като взе предвид предложението на Европейската комисия,
   като има предвид, че:
   
               (1)
            
            
               Степента на парична и икономическа интеграция в еврозоната се е повишила през последните години и всяка финансова помощ, предоставена на държава членка, чиято парична единица е еврото и която среща сериозни финансови затруднения, би била от полза за финансовата стабилност на еврозоната като цяло.
            
         
               (2)
            
            
               Освен това след създаването на Европейския механизъм за финансово стабилизиране (ЕМФС), с Решение 2011/199/ЕС на Европейския съвет (1) към член 136 от Договора беше добавен нов параграф, в който се пояснява при какви условия държавите членки, чиято парична единица е еврото, могат да установят механизъм за стабилност за еврозоната. Европейският механизъм за стабилност (ЕМС) е създаден от държавите членки, чиято парична единица е еврото, като основния механизъм за стабилност на еврозоната.
            
         
               (3)
            
            
               ЕМФС може да предоставя финансова помощ от Съюза на всички държави членки, когато са изпълнени условията, предвидени в член 122, параграф 2 от Договора и в Регламент (ЕС) № 407/2010 на Съвета (2). Рисковете, свързани със ситуация, при която държава членка губи пазарен достъп, обаче се различават съществено, в зависимост от това дали държавата членка е част от еврозоната. Отрицателните последици от евентуално разпространяване на проблемите са значително по-високи за еврозоната, където наличието на държава членка с финансови затруднения би създало рискове за финансовата стабилност на еврозоната като цяло.
            
         
               (4)
            
            
               Финансовият инструмент, който трябва да се използва за предоставяне на финансова помощ на държава членка, чиято парична единица е еврото, следва да бъде по правило ЕМС в съответствие с неговите договорени правила. Може да съществуват обаче изключителни ситуации, при които по практически, процедурни или финансови причини се изисква използването на ЕМФС, обикновено преди или заедно с финансова помощ по ЕМС. Тези ситуации налагат принципът на засилена солидарност между държавите членки, чиято парична единица е еврото, който е необходим за доброто функциониране на паричния съюз, да бъде приложен към механизма за финансова помощ, управляван съгласно правото на Съюза.
            
         
               (5)
            
            
               При тези обстоятелства предоставянето на нова финансова помощ от Съюза на държава членка, чиято парична единица е еврото, следва да зависи от установяването на договорености, които да гарантират, че държавите членки, чиято парична единица не е еврото, са напълно компенсирани в случай на неплащане по линия на ЕМФС, водещо до използването на ресурси от бюджета на Съюза, и/или до искане от страна на Комисията на допълнителни ресурси от държавите членки, чиято парична единица не е еврото. Следва да се въведат и подходящи договорености, за да се гарантира липсата на свръхкомпенсация на държава членка, чиято парична единица не е еврото, в случай на активиране на инструменти за защита на общия бюджет на Съюза, включително събирането на дълг, когато е необходимо, чрез прихващане на вземания и плащания във времето.
            
         
               (6)
            
            
               Заемите чрез ЕМФС са гарантирани от общия бюджет на Съюза. В случай на неплащане по такъв заем Комисията може да поиска допълнителни средства, надвишаващи активите на Съюза, като вземе предвид излишъци по паричните салда, за да обслужи дълга на Съюза. Регламент (ЕС, Евратом) № 966/2012 на Европейския парламент и на Съвета (3) и неговите подробни правила предвиждат инструменти за защита на общия бюджет на Съюза, включително събирането на дълг, когато е необходимо, чрез прихващане на вземания и плащания във времето. Комисията ще прилага тези инструменти.
            
         
               (7)
            
            
               Всяко използване на ЕМФС за целите на запазването на финансовата стабилност на държава членка, чиято парична единица е еврото, ще зависи от въвеждането на договорености, които гарантират, че няма да бъде носена финансова отговорност от държави членки, чиято валута не е еврото. Този принцип бе одобрен на 17 юли 2015 г. със съвместна декларация на Комисията и на Съвета относно използването на ЕМФС.
            
         
               (8)
            
            
               Поради това Регламент (ЕС) № 407/2010 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 3 от Регламент (ЕС) № 407/2010 се вмъква следният параграф:
   
      „2а.   Когато държавата членка бенефициер е държава членка, чиято парична единица е еврото, предоставянето на финансова помощ от Съюза зависи от изпълнението на правно обвързващи разпоредби, с посветена на тази цел договореност, въведена преди изплащането, които гарантират, че държавите членки, чиято парична единица не е еврото, са непосредствено и напълно компенсирани за всяка отговорност, която е възможно да понесат в резултат от неизплащането от страна на държавата членка бенефициер на финансовата помощ в съответствие с условията по нея.
      Въвеждат се и подходящи договорености, за да се гарантира липсата на свръхкомпенсация на държава членка, чиято парична единица не е еврото, в случай на активиране на инструменти за защита на общия бюджет на Съюза, включително събирането на дълг, когато е необходимо, чрез прихващане на вземания и плащания във времето.“
   
   Член 2
   Настоящият регламент влиза в сила в деня след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 август 2015 година.
      
         
            За Съвета
         
         
            Председател
         
         J. ASSELBORN
      
   
   
      (1)  Решение 2011/199/ЕС на Европейския съвет от 25 март 2011 г. за изменение на член 136 от Договора за функционирането на Европейския съюз по отношение на механизъм за стабилност за държавите-членки, чиято парична единица е еврото (ОВ L 91, 6.4.2011 г., стр. 1).
   
      (2)  Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (ОВ L 118, 12.5.2010 г., стр. 1).
   
      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).